  Анжелика Тихонова корреспондент 24-25 толшоре Удмуртиын Студентлэсь нуналзэ пусъёзы. Ужрадъёс офлайн но онлайн амалэн ортчозы. Со сярысь элькун тӧролэн но кивалтэтлэн пресс-службазы ивортӥз. Туэ Студентлэсь нуналзэ пусъён борды, асьсэос студентъёс сяна, азьвыл дышетскемъёс но школаосты йылпумъясьёс итӥськыны быгатозы 24-тӥ толшоре 11 часысен 16 часозь «День полезный для студента» онлайн-марафон ортчоз. Вылӥ дышетсконниосын, колледжъёсын но техникумъёсын дышетскисьёсты Удмуртиен кивалтӥсьёс но дышетон удысысь пӧртэм огазеяськонъёслэн кивалтӥсьёссы ӟечкылалозы. Озьы ик тренеръёслэсь вакчияк дышетон блокъёс, студентъёслэн коллективъёссылэсь номеръёссэс но егитъёслы лайфхакъёс возьматыны чаклало. Марафонэз элькунысь егитъёслэн центрзылэн «ВКонтакте» мерлыко вотэсысь  возьматозы. Со нуналэ ик 15 часысен 19 часозь Студентлэсь нуналзэ Ижкарысь Киров нимо паркысь йӧ вылын пусъёзы. Ужрадын туспуктон инты ужалоз, люкаськемъёс понна интерактивной квест но йӧ вылын позыръяськон ортчытозы. Вань студентъёслы пырон но одӥг часлы коньки басьтон дунтэк луозы. Со понна студентлэсь билетсэ возьматоно луоз. Со сяна, 24-25 толшоре вань мылкыд карисьёс студентъёсты мерлыко вотэсъёс пыр ӟечкыланы быгатозы. Со понна юромо хештегъёс ужалозы: #студентомбыл — студент аръёс сярысь тодэ ваёнъёс но ӟечкыланъёс; #ястудент — студентъёслэн мадёнъёссы, вазиськонъёссы, льӧль малпанъёссы но ӟечкыланъёссы; #студентомбуду — школаосын дышетскисьёслэсь ӟечкыланъёс. Тодэ вайытом, вуоно дышетскон арын Сюмсиысь нюлэс но гурт возёсъя техникум мушкасьёсты дсяны кутскоз. Тегъёс: Мерлык Дышетон Ижкар студентъёс Удмуртия праздникъёс  